《义卒行》
清代·周永铨

惨惨堂前紫荆，飞飞原上脊令。桓山之鸟，欲去而哀鸣。

苦哉远征人，陟山望亲还望兄，嗟嗟行役万古情。

彼少年者，色何黯然。娶妇未三月，昨来黄纸到官，行将出戍南滇。

归告阿母，阿母叫天。新妇口噤目眵，伥伥不能前。

小弟前致辞，母兄且勿悲。阿母生我二人，兄今有嫂未有儿。

何得远去，存没未可知。弟当代兄役，门户兄自主之。

阿母兄嫂，闻言泪下如绠縻。大兄前致谢，此事甚非宜。

感君区区怀，我心已再思。熟知此别异苦乐，何乃反累吾弟为？

切切相劝止，但言兄嫂勿复疑。翻然出门去，意气何慨慷。

别我先人墓，办我行子装。佩刀三尺馀，挽弓三石强。

弓刀及戎服，罗列东西厢。亲戚走相送，酌酒歌同裳。

晨兴拜堂上，骨从相悲切。临行嘱兄嫂，欲语复呜咽。

但得兄嫂一心善事阿母常喜悦，万里羁人慰愁绝。

收泪就长道，关山别思重。白日结愁云，至情感苍穹。

之子识大义，行当早立功。归报皇帝陛下，无烦远顾蛮中，扬名史册垂无穷。

作者简介：字升逸，浙江钱塘人，苏州籍。诸生。著有《东冈诗钞》。○升逸修己自好如处子，然及发言为诗，逸情云上，直欲希风开、宝以仰窥汉京，友生中不易才也。五十馀不肯见人，惟家方舟与余过之，谈谐不倦。予通籍归里后，并不能一见矣。时或议其为僻、疑其为矫，余益重其为人。